Produksjonsselskapet Friland holdt kortene lenge tett for brystet, før de gikk ut med informasjon om sin filmversjon av den såkalte Kongo-affæren .Mye av innspillingen ble gjort i Sør-Afrika under radaren for pressen, med Aksel Hennie og Tobias Santelmann i de sentrale rollene som Joshua French og Tjostolv Moland. Nå som saken har «løst seg», ved at French fikk vende hjem til Norge, begynner det å komme mer informasjon om prosjektet som i disse dager ferdiggjøres i klipperommet.

Friland Film og Nikolaj Frobenius søkte i 2012 om penger fra Norsk filminstitutt til å utvikle manuset. Den gangen ble det presentert som å være basert på Morten A. Strøknes’ prisbelønte bok Et mord i Kongo, men prosessen tok en ny vending da French og Moland tok kontakt med filmselskapet for å fortelle sin versjon av historien. Sammen med Frobenius dro produsent Christian Fredrik Martin til Kongo for å snakke med de to mennene som fortsatt satt i fangenskap. Det kan Martin fortelle til Screen som i dag kjører et intervju med ham og skuespillerne.

Det er Marius Holst som har regien og som sammen med Frobenius forsøker å tegne et bilde av hva som skjedde da Moland og French i 2009 ble arrestert og siktet for å ha drept sjåføren som bragte dem gjennom jungelen i Kongo. I rettssaken som fulgte ble French og Moland dømt til døden for drapet, men også for spionasje på vegne av en fremmed makt.

”Mordene i Kongo” er en fortelling om både hovmod og sterke lojalitetsbånd, heter det i omtalen fra Friland. ”Når Tjostolv Moland etter fire lange år i fengsel blir funnet død på cella, mistenkes Joshua French for drapet på sin beste venn. I møte med den nedbrutte Joshua French tar filmen oss med på en reise tilbake til en gåte som har vært gjenstand for alle slags spekulasjoner. Det er en historie om to verdener som kolliderer, hvor distinksjonene mellom rett og galt settes på prøve”.

”Denne historien spenner over lang tid og utspiller seg bak mange stengte dører”, sier Holst. ” Vi har valgt å la de kjente fakta og et stort research arbeide danne et bakteppe i denne dramatiske fortellingen fra virkeligheten. Publikum vil bli tatt med på en episk reise der karakterene vil komme i fokus. Dette er en fiksjonsfortelling basert på virkelige hendelser.”

Regissør Marius Holsts første spillefilm, 10 kniver i hjertet, vant Blue Angel Prize på filmfestivalen i Berlin i 1995. Han har siden høstet strålende kritikker for spillefilmene Øyenstikker, Blodsbånd og Kongen av Bastøy. Han er også nylig koblet på som regissør av filmversjonen av Marte Michelets bok Den største forbrytelsen.Forfatter Nikolaj Frobenius har skrevet flere filmmanuskripter, blant annet thrilleren Insomnia. Filmen har planlagt norgespremiere høsten 2018.